khistorydata/jeongjo-sjw-relations huggingface dataset:
정조 7년
李亨元。以兵曹言啓曰。依下敎。一內禁軍金養和處。文科初試入格委折。査實問目內。汝以勸武。又帶禁軍。則身係軍摠。不事弓馬之業。文試科場。肆然冒赴者。揆以紀律。萬萬可駭。特敎査問。事體自別。毋敢隱諱。使之從實直告。則所告內。矣身果有身病。禁軍之役。無以隨行。故三度呈狀乞遞於禁軍別將。而終不許頉矣。其後病勢一向未差。屢次公故。俱未進參之致。去八月本番將。轉報別將而汰去。矣身迷劣之意。旣非禁軍。則乃是閑良。文科觀光。似無掣礙之端。果爲入赴。而操弓習射。則尙今雖不敢廢。旣赴文試。則矣身違越紀律之罪。死無所惜云矣。渠之前後不參公役。雖以病故爲托。執其心跡。專出於謀免禁軍之計。則論以後弊。宜施懲礪之典。而旣承査問之敎。爲先捧供以入。至於番將之轉報請汰。別將之循例許施。俱未免爲曲循之歸。其在紀綱。不可無警責之道。而別將具明謙。方有記過之命。處分之前。不敢論罪。當該番將李延喆汰去。臣亦有不能檢飭之失。不勝惶恐之意。敢啓。傳曰。知道。
정조 7년
李亨元。以兵曹言啓曰。依下敎。前內禁衛一番將李延喆。決棍五度之意。敢啓。傳曰。知道。
정조 7년
李亨元。以武二所試官意啓曰。臣所今日平明開場。騎芻仍爲試取。而應射一千三十七人內。入格四十四人。未及試取一千八百六十三人之意。敢啓。傳曰。知道。
정조 7년
李亨元。以武三所試官意啓曰。臣所今日平明開場。仍以騎芻試取之意。敢啓。傳曰。知道。
정조 7년
李亨元。以武三所試官意啓曰。臣所今日平明開場。自列字至李字半入格一百十二人。未入格二千一百二十七人。而兩日入格。合爲一百二十九人。未入格。合爲二千八百十人。柳葉箭。今已畢試之意。敢啓。傳曰。知道。
정조 7년
李亨元。以武一所試官意啓曰。今日騎芻應射擧子一千八百七十三人內。入格五十人。未入格一千八百二十三人矣。仍爲鐵箭試取之意。敢啓。傳曰。知道。
정조 7년
李亨元。以武一所試官意啓曰。本所今日騎芻應射擧子一千三百五十人內。入格五十九人。未入格一千二百九十一人之意。敢啓。傳曰。知道。
정조 7년
李亨元。以武二所試官意啓曰。臣所今日平明開場。騎芻仍爲試取。而應試一千一百人內。入格五十六人。未及試取七百五十人之意。敢啓。傳曰。知道。
정조 7년
李亨元。以武三所意啓曰。臣所今日騎芻。自天字至雨字。入格五十二人。未入格一千七百四十八人。日暮姑罷之意。敢啓。傳曰。知道。
정조 7년
李亨元。以武一所意啓曰。鐵箭應試擧子。自天字至玄字十六人內。入格四人。未入格十二人之意。敢啓。傳曰。知道。
정조 7년
李亨元。以訓鍊都監言啓曰。依下敎。兩次捉熊本局砲手吳春山崔壽昌金廷燁金重泰等。以捉虎例施賞之意。敢啓。傳曰。知道。
정조 7년
李亨元。以御營廳言啓曰。依下敎。捉熊先殺砲手黃德潤處。木三疋布二疋。再殺砲手李天福處。木二疋布二疋。參考捉虎例。施賞之意。敢啓。傳曰。知道。
정조 7년
李在學。以刑曹言啓曰。米廛市民囚禁人。姑爲放送後。勿如前操縱之意。嚴飭事。命下矣。各米廛頭目李天東李春白李東昌閔重瑞許晶任等處。謹以傳敎內辭意。嚴加申飭。仍卽放送之意。敢啓。傳曰。知道。
정조 7년
李在學。以義禁府言啓曰。李敬五金孝建沈晉賢等。姑爲附過保放。使之限內修納。又復愆限。直爲還囚。捧供限內修納。以仍爲放送之意。草記事。命下矣。保放罪人金孝建沈晉賢等。日記今已修納政院云。先爲放送之意。敢啓。傳曰。知道。
정조 7년
癸卯九月十五日辰時。上御春塘臺。內試射入侍時。行左承旨朴祐源。右承旨李在學。左副承旨李亨元。假注書李儒修朴能源。記事官李崑秀尹行任。以次侍立。上曰。邊三中人。直赴殿試。三技中二技入格。則勿令更試。可也。上曰。行首宣傳官李彦經。使參今日試射。上曰。金養和事。極爲駭然。命拿入使聽下敎曰。爾罪多矣。特敎勸武。實出常格。而爾反謀免禁軍。以病稱頉。終不習射。擧動時不爲待令。習陣日期會不進。犯此二罪。豈不畏死乎。仍命兵判。決棍二十度訖。命在學書傳敎曰。特敎勸武。旣屬禁旅。而因其干囑。遽然除汰。此前所未聞之事。駭妄極矣。禁軍別將具明謙削職。亨元曰。事變假注書沈銖。入侍退出之際。遺漏草冊。殊涉疎率。推考。何如。上曰。依爲之。出擧條上還內。諸臣以次退出。
정조 7년
癸卯九月十五日酉時。上御誠正閣。坐直承旨入侍時。右副承旨林錫喆。假注書朴能源。記事官李崑秀尹行任。以次進伏訖。上曰。今日內試射。蓋慶科不遠。故特命三技取二。欲多出科甲。以示中外同慶之意矣。錫喆曰。今日之事。甚盛擧也。孰不忻忭乎。上曰。科擧。所以取人才也。每當文科。予心憧憧。思得賢能。寤寐之念。未嘗少弛。故予所以嚴飭科場之意。欲爲大張公道。使無倖占科第之弊矣。錫喆曰。聖敎及此。臣等不勝欽仰之至。上命退。諸臣以次退出。
정조 7년
行都承旨李憲默在外。行左承旨朴祐源坐直。右承旨李在學坐。左副承旨李亨元坐。右副承旨林錫喆坐直。同副承旨趙興鎭病。注書二員未差。假注書李儒修仕朴能源仕直。事變假注書沈銖仕。
정조 7년
以內試射時李永秀試記單子。傳于李在學曰。直赴殿試。以此試記。出給兵曹。修正成冊。入啓。
정조 7년
以校理金方行牌不進罷職傳旨。傳于林錫喆曰。只推。
정조 7년
以寶劍望筒。傳于林錫喆曰。摠管未差之代。口傳差出。
정조 7년
兵曹口傳政事。以閔鍾顯尹坊李得濟爲副摠管。
정조 7년
林錫喆。以弘文館言啓曰。校理金方行。旣有只推之命。卽爲牌招察任。何如。傳曰。允。
정조 7년
李亨元。以武三所意啓曰。臣所今日平明開場。騎芻自露字至李字半字入格四十九人。未入格一千九十人。昨今日入格。合爲一百一人。未入格二千八百三十八人。仍爲鐵箭試取之意。敢啓。傳曰。知道。
정조 7년
副修撰吳泰賢疏曰。伏以。祗謁陵寢。聖孝克伸。日吉辰良。鑾輿穩旋。臣民慶忭。曷有其已。仍伏念。臣頃將微懇。猥瀆宸嚴。幸蒙恩暇。來省病母。得以隨便救護。母子相對。感祝天恩。不料聖渥偏隆。除旨又降。馹召有命。催臣上途。恩光所被。觀瞻爲榮。臣誠驚惶感激。罔知措躬之所也。在臣分義。固當不日登程。竭蹶趨命。而第臣七耋偏母。風痰宿症。劇歇無常。長在床褥。比緣風氣之猝冷。將攝失宜。痰喘一倍添劇。風眩有時昏塞。飮啖全却。寢睡幾廢。種種危急之狀。有不敢盡煩天聽。而臣方左右扶將。晝夜焦灼。以此情理。萬無暫捨遠離之望。玆不得不猥入文字。從縣道上聞。伏乞天地父母。俯垂憐察。特許遞改臣職。俾得扶護母病。仍治臣逋慢之罪。以肅朝綱。千萬幸甚。踏啓字。
정조 7년
癸卯九月十六日卯時。上御誠正閣。抄啓文臣課講入侍時。右承旨李在學。左副承旨李亨元。假注書朴能源。記事官金龍顯。記注官金健修。以次進伏訖。試官原任提學黃景源。檢校直閣金憙。率講員入就殿庭。行四拜禮。上命試官入侍。景源等進伏。上命在學書傳敎曰。以今湖南年事。凡係除弊之端。不可不念。況本道當次。只是一邑云。太常栗木斫伐之行。全羅道則待後次下去事。分付。以此意令廟堂知委該道。俾無等待之弊。上曰。諸講員以抽籤次進講。徐瀅修進前講訖退。趙濟魯進前講訖。上曰。爾之講法。勝於向時。殊可尙也。濟魯退。鄭萬始進前講訖。上曰。講義須着實討論。俾有將進之敎。可也。萬始退。申馥進前講訖。上曰。聞爾講義疏明。非有工夫。何以有此。且嶺人多質少華。爾其勤孜。益懋實地上着工也。馥退。金熙朝尹行任李崑秀李暾。各以次進前講訖退。李儒修進前講訖。上曰。善哉。如爾之講也。須益加勤工。可也。儒修退。李顯道成種仁。次次進前講訖。上曰。種仁之講法。文義明暢通透。足可見多讀之工也。種仁退。沈晉賢金啓洛姜世綸李勉兢。各以次進前講訖。上命試官講員先退。又命純通諸員。當爲比較。閤外待令。仍命承史退。諸臣以次退出。
정조 7년
癸卯九月十六日未時。上御誠正閣。禮房承旨入侍時。右副承旨林錫喆。假注書朴能源。記事官李崑秀尹行任。以次進伏訖。上曰。抄啓文臣比較試券。催促入之。又下敎曰。當更爲比較。抄啓應製人。姑勿退去。可也。上命書傳敎曰。文科殿試處所。以仁政殿爲之。仍命退。諸臣以次退出。
정조 7년
癸卯九月十六日酉時。上御誠正閣。召對入侍時。參贊官朴祐源。侍讀官沈基泰。檢討官林濟遠。待敎尹行任。假注書朴能源。記注官金健修。記事官李崑秀。以次進伏訖。上命讀國朝寶鑑。濟遠讀自九卷二十八編第二十六板。止三十二板。行任讀自三十三板。止三十八板。祐源讀自三十九板。止第二十九編第三板。能源讀第四板五板。健修讀第六板訖。上命陳文義。基泰曰。一世構誣兩先正。毒鋒誠可怕。而河洛。以微末蔭官。慷慨投疏。逐條痛辨。極爲可嘉。士氣之激仰如此。可見列聖朝培養之深。今殿下勸課儒生。至矣盡矣。而士氣委靡。無一可觀。伏願聖明。體列朝培養之道。以盡育莪之方焉。上曰。東西分黨之時。雖有君子小人之別。而疏章之間。士氣猶有可觀。今也則全無如此。可觀者。何也。基泰曰。東西分黨之初。此亦士類。彼亦士類。而獨朴謹元宋應漑許篈等三竄。朋比醜正。果是小人也。如此之人。不可謂之士氣。而其他諸士類之或疏或奏。儘多可觀。而今之無士氣。專由於習俗委靡矣。濟遠曰。先正此疏。當一審人傾陷李珥之日。以平生道義之交。不顧朋友形跡之嫌。深軫賢邪進退之幾。在他人則易言。在先正則難言。且以批旨言之。在他人之言則易入。在先正之言則難入。而奬之以忠奮激烈。極其隆重。先正冒嫌盡言之忠。儘是直截。而聖祖尙賢容諫之德。尤爲卓越矣。疏中片言隻字。無非剴切。而所引郭公善善惡惡一句語。其言尤好。知其善而不能用。知其惡而不能去者。與初不知善惡之別者。無以異也。天下之惡。無大於惡逆。顧今合辭中諸賊。是何等大惡。而殿下旣知其爲惡逆。不能斷之以法。郭公不能去之語。宜乎體念矣。上曰。所言。好矣。閣臣亦陳之。行任曰。宣廟十八年。以御筆書存心養性四字。命玉堂製詞以進。猗我宣祖大王。以天縱之聖。懋日躋之工。睿學已臻高明。治化亦已淸泰。而乃以文王不自滿之心。猶勉成湯又日新之功。以四字要言。製爲規箴。置諸左右。大聖人孜孜求道之意。藹然於辭表。此實爲我殿下紹述之良謨。倘於萬機之暇。以四字要言。作一副旨訓。念玆在玆。少須臾無忘。則我聖祖高明之學。淸泰之化。可以匹美。豈不休哉。上曰。所陳。好矣。參贊官亦陳之。祐源曰。當宣廟盛時。群賢滿朝。展布志業。而一種淫朋。百計構誣。必欲謀陷善類。而聖志不撓。明示好惡。其任賢去邪之政。卓乎爲後世之師法。伏願殿下。終始體念焉。上曰。所陳。甚好矣。仍命退。諸臣以次退出。
정조 7년
行都承旨李崇祜坐。行左承旨李亨逵坐。右承旨徐鼎修坐。左副承旨吳大益坐直。右副承旨安聖彬坐直。同副承旨趙興鎭病。注書二員未差。假注書李儒修仕朴能源仕直。事變假注書沈銖仕。
정조 7년
趙興鎭啓曰。明日殿座相値。視事。頉稟。傳曰。知道。
정조 7년
趙興鎭啓曰。明日殿座時。承旨不可不備員。而都承旨李憲默在外未上來。合有變通之道。何以爲之。敢稟。傳曰。明日文試所及武試所執冊二員。分所進去。承旨勢難備員。許遞。前望單子入之。待下批牌招察任。
정조 7년
承旨前望單子入之。李崇祜李亨逵徐鼎修吳大益安聖彬落點。
정조 7년
吳大益啓曰。禁衛營御營廳將官來言。今日本營軍兵。日次私習云矣。敢啓。傳曰。停。
정조 7년
傳于吳大益曰。南行宣傳官有闕之代。口傳差出。
정조 7년
傳于吳大益曰。勸武之後。尙不收用。在渠豈無抑鬱之心。而三度之棍。足懲渠圖免之罪。南行部將。適有登科之窠。以金養和口傳擬入事。分付。
정조 7년
兵曹口傳政事。以李商采爲宣傳官。金養和爲部將。
정조 7년
李亨逵啓曰。今日殿試試官望中。時無職名人員。令該曹口傳付軍職。何如。傳曰。允。
정조 7년
吳大益啓曰。明日殿試分所試官中。時無職名人。令該曹口傳付軍職。何如。傳曰。允。
정조 7년
傳于安聖彬曰。吏房承旨入侍。
정조 7년
以校理金方行牌不進罷職傳旨。傳于李亨逵曰。只推。
정조 7년
以慶尙左道京試官李魯春封彌官。令攸司勘處事狀啓。傳于吳大益曰。封彌字號。與技同字號相左。至有擧子呈狀之擧。事雖無情。弊則有關。其在嚴科場之道。不可以勿待罪回諭。爾則罷職。封彌官該察訪南公著。依狀請。令該府拿問處之。
정조 7년
傳于徐鼎修曰。司僕正口傳差出。
정조 7년
吏曹口傳政事。以林濟遠爲司僕正。
정조 7년
吏曹口傳政事。以金載人爲掌樂正。
정조 7년
以京畿監司。吏曹判書金鍾秀。病重上去不得事。狀啓。傳于吳大益曰。俟少間上來行公之意。分付。
정조 7년
安聖彬。以弘文館言啓曰。校理金方行。旣有只推之命。卽爲牌招察任。何如。傳曰。允。
정조 7년
李亨逵。以禮曹言啓曰。牙山幼學尹甲基呈狀內。矣身幸得參榜於今番監試初試右道初場二等第六人。而祕封中書以甲基矣。聞啓下榜目中。以尹四基誤書云。從速入啓。改以本名甲基。赴於會試事呈狀矣。取考所納祕封。則甲基書呈的實。而更考啓下榜目。則果以四基誤書矣。原榜目中。改以甲字。付標以入。而該道試官。難免不察之失。竝推考警責。何如。傳曰。允。
정조 7년
安聖彬。以兵曹言啓曰。前後直赴殿試捧承傳人轎子陪金世完等七十九人及直赴會試捧承傳武藝別監金景雲等二十五人。依例許赴於明日庭試殿試之意。敢啓。傳曰。知道。
정조 7년
吳大益。以訓鍊都監言啓曰。依下敎。捉熊本局砲手吳春山金德輝等。以捉虎例施賞之意。敢啓。傳曰。知道。
정조 7년
吳大益。以訓鍊都監言啓曰。武藝出身閑良及別技軍等各技試取後。三技以上入格及二技入格人。別單書入之意。敢啓。傳曰。依昨日下敎。分等付殿試會試之意。卽爲文移兵曹。別技軍旣付武藝廳。以武藝廳越送單子。可也。
정조 7년
吳大益。以訓鍊都監言啓曰。依傳敎。武藝別監金壽彭。決棍十五度之意。敢啓。傳曰。知道。
정조 7년
吳大益。以訓鍊都監言啓曰。本局字內景秋門北邊宮墻二十一間。明日爲始撤毁改築。而役處浩多。把守不可疎略。金虎門入直軍二十名。出番軍二十名。將校率領。內外分把。限畢築。嚴加守直之意。敢啓。傳曰。知道。
정조 7년
吳大益。以訓鍊都監言啓曰。武藝出身別技軍等。各技試取。南別營設行事。已爲單子入啓。而今則武三所。旣已畢試云。且馬路稍勝於南別營。今日試取。設行於南小營之意。敢啓。傳曰。知道。
정조 7년
吳大益。以御營廳言啓曰。本廳字內月覲門西邊宮墻十一間低下將頹處。未寒前改築。而始役日把守軍。令字內軍門多數定送。限改築間。嚴加守直事。自兵曹草記矣。今月十八日爲始。集春營入直軍十名。東營入直軍十名。合二十名除出。將校領率。限修築間。晝夜輪回守直之意。敢啓。傳曰。知道。
정조 7년
吳大益。以武一所意啓曰。鐵箭畢試。入格七十一人。未入格二百十八人。都計劃具三技入格五人。兩技入格七十九人。而前日自本所越送三所單字三十字內入格十八人。三所試官謂有筵稟定奪。親爲領來試記。故今方合計出榜。而未滿額數。至於四十八人之多。不足之額。依前草記批旨。移文二所。俾爲充額之意。敢啓。傳曰。知道。
정조 7년
吳大益。以武二所意啓曰。臣所今日平明開場。騎芻仍爲試取。而應試二千九百五十人內。再昨日入格四十四人。昨日入格五十六人。今日入格二十七人。合爲一百二十七人。騎芻旣已畢試。鐵箭今當試取。而入格人數旣多。殿試期日已迫。難以趁期出榜。不得已兩防牌。設立試取之意。敢啓。傳曰。知道。
정조 7년
吳大益。以武三所意啓曰。本所鐵箭。今已畢試。而入格之數三十二人。兩技入格四十人之意。敢啓。傳曰。知道。
정조 7년
吳大益。以武三所意啓曰。鐵箭旣已畢試。依定奪。以出榜事。試官臣李柱國臣姜五成參試官臣申耆。進去一所。試官臣田文顯。參試官臣梁埉李東善。進去二所之意。敢啓。傳曰。知道。
정조 7년
吳大益。以武二所意啓曰。臣所今日鐵箭應試四百四十五人內。入格一百七人。未及試取八十三人之意。敢啓。傳曰。知道。
정조 7년
吳大益。以武二所意啓曰。向者草記批旨內。一二三所。各取百人。而入格之數。如或此所有餘數。他所未準數。有餘數之所。原額百人外。加付幾人。一二三所通融計額。以準三百之額事。命下矣。本所原額百人外。餘數七十人。而一所原額不足四十八人。三所移來原額。只是二十一人。其餘不足二十九人。合七十七人。當爲加付。而臣所兩技入格原額外。不得準此數。加付七人。闕額修啓之意。敢啓。傳曰。知道。
정조 7년
吳大益。以義禁府言啓曰。保放罪人李敬五日記。今已修納云。仍爲放送之意。敢啓。傳曰。知道。
정조 7년
吳大益。以義禁府言啓曰。慶尙左道京試官李魯春狀啓。判付內。封彌官該察訪南公著。令該府拿問處之事。命下矣。長水察訪南公著。時在任所云。依例發遣府羅將。拿來。何如。傳曰。允。
정조 7년
吳大益。以義禁府言啓曰。黃海道監試初試試官都事宋銓。平山府使兪漢寧。金郊察訪金恒光等。竝拿問定罪事。傳旨。啓下矣。宋銓自黃海道。未及上來。金恒光時在任所云。發遣府羅將。竝拿來。兪漢寧。以兼營將守令。亦在任所云。發遣府書吏。交代後拿來。何如。傳曰。允。
정조 7년
安聖彬。以刑曹言啓曰。卽接兵曹移文。則今番庭試初試時。黃海道瑞興居出身崔道彬爲同邑人李世玉代射被捉云。故推問其委折。則代射節次。箇箇自服。渠以出身。冒法代射者。尤極痛駭。所當依律嚴處。而道彬旣是出身。令義禁府擧行。何如。傳曰。允。
정조 7년
義禁府啓目。盈德前縣令趙亨逵原情云云。傳旨問目內辭緣。泛稱遲晩。刑推得情。何如。判付啓。除刑推議處爲良如敎。
정조 7년
刑曹啓曰。因關文僞造罪人金廷周妻閔召史擊錚。更加審理草記事。命下矣。此獄完決旣久。且經審理。豈有可以容議者。而特以我聖上欽恤好生之德。有此審理草記之命。謹取原案。反復參究。則罪人金廷周。捕廳推問時。旣已僞造自服。及到本曹。乃敢變辭。以都監印盜踏爲招。而都監所用之印迹。印來較看。則範圍雖云相同。篆劃似有差異。故五年訊推。尙未取服。而但其僞造之狀。旣無參看。僞造之印。亦未執捉。則與眞贓現發。詞證明的者。稍有間焉。此爲渠稱冤之端。而捕廳承款。不啻丁寧。前後情節。昭不可掩。則揆以獄體。有難輕議。依前嚴訊。期於得情。何如。判付啓。印信僞造。與御寶僞造。均之爲一律。而印與寶。猶不無輕重之殊。且其印迹則相似。篆畫則差異。卽此一段。可傅生議。關文僞造罪人金廷周。嚴刑減律定配。可也。
정조 7년
刑曹啓目。粘罪人姜喜成獄事。回啓云云。依前訊推。期於得情。何如。判付啓。手勢至凶。看證分明兺不喩。屍帳傷處之踢㾗。圍圓殆近一尺。捧處直長。亦過六寸。而率置者姜喜成也。起鬧者亦姜喜成也。藉令有張哥父子之合力共毆。殺獄正犯。原非兩人。則論此獄魁。非喜成而何。今雖以踢㾗之無辨誰某。爲一分可疑之端。此有不必然者。捧處之緊重。反無懸焉。被死人之致命與否。元不關於踢㾗之在。姜與張。雖欲求生。有難貸死。揆以獄體。勢將更加嚴訊。期於得情而後已。但屍親初檢招。以三人復讎爲言。本曹招。以喜成獨打變辭者。似不無受嗾容奸之情。而又如其兄臨死時。償殺喜成云云。尤有未足取信者。其兄潤郁之於正犯喜成。奪眄之慾火未洩。毆肋之忿氣方熾。潤郁胸中。只有喜成一人耳。償殺之說。未暇及於張哥父子。特勢使然。且張哥犯手。大抵無疑。三人共毆。二生而一死。殊乖疑惟輕之義。殺獄罪人姜喜成。特爲減死定配爲良如敎。
정조 7년
安聖彬。以刑曹言啓曰。關文僞造罪人金廷周。嚴刑減律定配。殺獄罪人姜喜成。減死定配事。命下矣。依傳敎。罪人金廷周。嚴刑一次後。慶尙道泗川縣。罪人姜喜成。河東府。竝定配所。卽爲押送之意。敢啓。傳曰。知道。
정조 7년
行判中樞府事徐命善箚曰。伏以。臣於前晦。重經關格。衰敗之氣。落下一層。間雖自力赴公。實有凜然難保之意。又自昨晩。添得毒感。渾身灑淅。肢節如碎。重以流痰牽痛。坐臥俱妨。見方雜試藥治。冀或少減。而此際試牌連辱。飭敎又下。臣若有一分可强之勢。則初何敢爲坐犯違傲之計。而目下病情。極其危篤。擔曳闕外。亦無其望。伏枕惶隕。求死不得。玆敢倩人構箚。仰暴實狀。伏乞聖明。俯垂諒察。亟令重勘臣慢命之罪。以肅朝綱。以便調息。千萬幸甚。取進止。答曰。省箚具悉。卿懇聞有愼節。慮念切切。試牌之未卽承膺。何傷之有。卿其安心勿辭。益加善攝焉。仍傳曰。此批答遣史官。傳諭于徐判府事。遣御醫看病。
정조 7년
司諫兪彦脩。持平李泰永洪秉益。獻納申致權。校理沈基泰。修撰林濟遠啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍離安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 7년
司諫兪彦脩。持平李泰永洪秉益。獻納申致權啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。答兩司曰。不允。
정조 7년
持平李泰永啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。答府曰。不允。第四件事第五件事第十件事。亟停勿煩。
정조 7년
獻納申致權啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔宗岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人樂彬。亟令王府。設鞫嚴問。施以當律。請義翊亟令王府。設鞫嚴問。期於得情。夬正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事第五件事。亟停勿煩。措辭見上
정조 7년
癸卯九月十七日辰時。上御誠正閣。禮房承旨入侍時。行左承旨朴祐源。假注書朴能源。記事官李崑秀尹行任。以次進伏訖。上命書傳敎曰。纔以戶曹草記之雜用吏讀。捧納承旨。姑先問備矣。續見本曹草記結語。以何如敢啓爲辭。大抵何如與敢啓。條件各異。此而疊書則曹名頭辭。當以戶曹地部啓曰書之乎。批答措語。亦當以允知道書下乎。與尋常做錯有異。當該捧納承旨及該曹堂上。爲先從重推考。郞廳拿問處之。上曰。試官牌去來知入。賤臣承命回奏。上命退。諸臣以次退出。
정조 7년
癸卯九月十七日未時。上御誠正閣。吏房承旨入侍時。右承旨李在學。假注書朴能源。記事官李崑秀尹行任。以次進伏訖。上曰。林濟遠擬司僕正望以入。上曰。諸試官使之別省記入直。上命書榻敎曰。漢城判尹入侍。仍命退。諸臣以次退出。
정조 7년
癸卯九月十七日酉時。上御誠正閣。坐直承旨入侍時。右副承旨林錫喆。假注書朴能源。記事官李崑秀尹行任。以次進伏訖。上曰。南北漢上番各邑義僧。先朝乙亥。因湖南釐正使李成中別單。永罷上番之規。磨鍊防番錢。使各該邑。每年收捧送本廳。以元居僧。給雇價立番。南漢義僧。爲三百五十六。北漢義僧。爲三百五十一。而捧錢多則十餘兩。少亦不下六七兩。僧徒之弊。亦屬朝家軫念處。方命該營門。釐革其舊瘼矣。上曰。上注書李儒修入侍。賤臣承命出。與李儒修偕入進伏。上命出儒修。抄啓比較賦試券。讀訖。上曰。爾有賦工乎。儒修曰。臣本無賦工。僅做二首矣。上曰。爾只做二首。而所作如是佳妙。眞不易得之才矣。又下敎曰。爾有表工乎。儒修曰。臣素不從事於表工矣。上曰。表文用於事大交隣文字。爾須努力着工也。仍命金憙入侍。賤臣承命出。與檢校直閣金憙偕入進伏。上命讀儒修試券曰。此文。何如。憙對曰。才致命意俱佳。文是絶妙矣。上命憙儒修先退。上命書傳敎曰。朝因本曹草記事。有該郞拿處之命。而今更鼓屢下。而所謂該郞輩。互相推諉。尙不現告。今日紀綱。雖曰掃地盡矣。寧有如許事體。此前所未聞之事。事之痛駭。孰甚於此。當該戶曹諸郞。竝令該府。卽爲拿囚。嚴問口招以聞。渠輩所犯。竄配猶輕。當待捧供嚴處。以此意發問目取招。邇來政院貌樣。日就乖悖。事事惟以抛置爲計。至於今日擧措而極矣。若能早卽促飭。豈有是也。在院及在直承旨。一竝罷職不敍。申退諸承旨。亦竝罷職。又命書傳敎曰。承旨前望單子入之。又命書榻敎曰。新除授承旨牌招察任。上命退。諸臣以次退出。
정조 7년
行都承旨鄭昌順坐。行左承旨李亨逵坐直。行右承旨李漢豐坐。左副承旨安聖彬坐。右副承旨趙興鎭坐直。同副承旨尹升烈坐。注書二員未差。假注書李儒修仕朴能源仕直。事變假注書沈銖仕。
정조 7년
李亨逵啓曰。同副承旨趙興鎭。今日不爲仕進。卽爲牌招。何如。傳曰。允。
정조 7년
副摠管前望單子入之。洪良浩李憲默金尙集趙圭鎭白東俊落點。
정조 7년
禮曹判書前望單子入之。徐有隣落點。
정조 7년
兵曹堂上前望單子入之。參判柳義養。參議尹承烈。參知趙尙鎭落點。
정조 7년
兵曹口傳政事。以李東馨爲曹司衛將。
정조 7년
以平安監司罪人良如金戒心到配啓本。傳于安聖彬曰。放送事。回諭。
정조 7년
有政。吏批。判書金鍾秀在外。參判未差。參議金憙。同副承旨尹承烈進。啓曰。判書金鍾秀在外。參判未差。小臣獨政未安。何以爲之。敢稟。傳曰。只出緊任。以安鼎大爲掌令。鄭在信爲修撰。林道浩爲副修撰。李在簡爲判尹。鄭昌順爲刑曹參判。李憲默爲知義禁。校理沈基泰仍任事。承傳。
정조 7년
兵批。判書李𡊠病。參判柳義養病。參議尹承烈入直進。參知趙尙鎭病。左承旨李亨逵進。副護軍李一曾李鼎運柳匡國。副司直鄭昌順李憲默趙錫穆徐秉德孟至大。副司果吳泰賢李東郁李漵李樂培竝單付。
정조 7년
傳于趙興鎭曰。科次入侍。
정조 7년
承旨前望單子入之。鄭昌順李漢豐尹承烈落點。
정조 7년
傳于趙興鎭曰。新除授刑曹堂上牌招察任。
정조 7년
傳于趙興鎭曰。左承旨聞有實𧏮。許遞。
정조 7년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而親臨殿試相値。不得爲之之意。敢啓。傳曰。知道。
정조 7년
尹承烈。以吏曹言啓曰。卽接掌樂院牒報。則明日殿座時。協律郞不可不備。而正姜彝正。在外未肅拜云。今姑改差。其代口傳備擬以入之意。敢啓。傳曰。知道。
정조 7년
尹承烈。以成均館言啓曰。今此庭試殿試時。儒生入門打點之際。有一不參初試儒生。具巾服攔入進善門內。故捉致究問。則終不言其姓名。不佩號牌。故爲先出付禁亂所。而莫重闕內。公然冒入之狀。萬萬驚駭。令該曹嚴加究覈。何如。傳曰。允。令該曹嚴問取招。判堂捧草供來待。
정조 7년
李亨逵。以奉常寺言啓曰。東籍親耕田所種稻皮唐黍豆太。今九月晦間。當爲成熟之意。敢啓。傳曰。攝刈。
정조 7년
趙興鎭。以兵曹言啓曰。連接東所衛將北所衛將牒報。則弘化門南邊十字閣月廊椽木蓋瓦朽傷。外壁自致破落。北邊十字閣蓋瓦添漏。外壁幾至頹落云。令紫門監急速修改。而莫重官城月廊。不可暫時疎忽。弘化門入直砲手。令該軍門量宜除出。限修改間。晝察夜巡之意。分付。何如。傳曰。允。
정조 7년
趙興鎭。以訓鍊都監言啓曰。依兵曹草記。本局字內弘化門南邊十字閣月廊外壁一間許破落處。弘化門入直砲手八名除出。限修改間。晝察夜巡。北邊十字閣月廊外壁半間許將頹處。弘化門入直砲手五名除出。限修改間。一體晝察夜巡之意。敢啓。傳曰。知道。
정조 7년
安聖彬。以義禁府言啓曰。黃海道瑞興居崔道彬。冒法代射。所當依律嚴處。而係是出身。令義禁府擧行事。允下矣。崔道彬卽爲拿囚之意。敢啓。傳曰。知道。
정조 7년
安聖彬。以義禁府言啓曰。戶曹諸郞竝令該府。卽爲拿囚。嚴問口招以聞事。命下矣。戶曹正郞韓大裕金鳳顯。佐郞尹勉遠鄭昌老等。竝卽拿囚。而正郞林濬浩。佐郞南有寬等。家在城外云。待城門開。拿囚。何如。傳曰。允。
정조 7년
安聖彬。以義禁府言啓曰。戶曹佐郞尹勉遠。拿問處之事傳旨。啓下矣。尹勉遠因傳敎。已爲拿囚。以傳旨內辭意。添問目取招之意。敢啓。傳曰。知道。
정조 7년
校理金方行疏曰。伏以。泰運重熙。瑞日繼明。元子宮誕辰初回。岐嶷之令質夙就。桑蓬之盛儀載擧。吾東方億萬年無疆之休。實基於此。神人胥悅。上下均忭。仍伏念。臣恩深拂拭。莫效報答。罪積逋慢。輒蒙涵貸。感祝旣切。惶懍彌增。噫。臣夫豈有抗顔朝列之望哉。以情則亟危臲也。以跡則至滓穢也。惟我聖上。垂天地生物之仁。回日月燭幽之光。續其旣絶之命。拔之衆棄之中。恩言屢及於先。故除墨每出於特旨。臣之至于今得延殘喘。復齒人類。莫非我聖上至仁至明至廣至大之德也。生死肉骨。猶屬例語。隕首結草。只期他生。不自意誤恩復加。玉署除命。踵臨於歸伏松楸之日。蓬蓽生輝。閭里動色。臣聞命若驚。奔馳上途。入城之日。荐違嚴召。恭俟鈇鉞之誅。乃者只推之命。連下於待勘之中。惝怳悸恐。益不知措躬之所也。嗚呼。遭逢聖明。出入禁闥。乃臣之大榮也。大願也。臣之踪地。苟可以一分冒膺。則臣亦何苦而自阻於仁覆之天。以速慢命之誅也哉。第念臣之前後遭罹。縱荷天日之俯燭。中間放倒。自致臺言之峻發。三司之改正自如。十手之指點可畏。今若憑恃寵靈。彯纓結綬。敢爲媒進之計。則是眞放恣而無忌憚者矣。如臣釁累之賤。雖不敢以廉防自處。同朝之士。必將羞與之爲伍矣。是則感恩而出。反歸辜恩。怵分而膺。終致犯分也。在臣自靖之義。縱無足道。其於負殿下全保之德。傷殿下剪拂之恩。何哉。五辱除旨。恩數徒屑。十違召牌。罪戾彌積。玆敢申控未徹之章。冀蒙曲諒之惠。伏乞聖慈。俯垂仁恩。亟削臣職。以安賤分。仍治臣罪。以肅朝綱。不勝幸甚。臣旣不以見職自居。何敢攙及朝論。而至若柳戇趙文彦之處分。實不無區區憂慨者。臣於戇。固有衆所知之嫌。而揆以人得誅之義。亦豈容終默乎。其黨逆之罪。附奸之狀。前後諸臣。臚列無餘。臣不必架疊。而兪音尙靳。輿情益鬱。伏乞亟允三司之請。以洩一國之憤焉。答曰。省疏具悉。所陳已諭於諸批矣。爾其勿辭察職。
정조 7년
癸卯九月十八日卯時。上詣仁政殿。慶科庭試文科殿試入侍時。行都承旨李崇祜。行左承旨李亨逵。右承旨徐鼎修。左副承旨吳大益。右副承旨安聖彬。同副承旨趙興鎭。假注書李儒修朴能源。記事官李祖承李崑秀。檢校直閣金憙。待敎尹行任。以次侍立。上具翼善冠衮龍袍。乘輿出仁和門。御正殿。侍臣行四拜禮後。回班序立。讀券官領議政鄭存謙。漢城判尹徐有隣。禮曹參判趙時俊。對讀官行副司直申大升。兵曹參議李致中。校理沈基泰。副司直李頤祥。以黑團領。率擧人入就位。行四拜禮後入侍。存謙進前曰。日氣漸涼。伏未審。聖體。若何。上曰。一樣矣。上命致中書題訖。仍謂命官曰。試題。何如。存謙曰。今科御題。實有關於治體。甚盛甚盛。可得實才矣。上仍命懸題訖。降座乘輿。諭儒生等曰。爾等須盡意善作。不必以連爲主也。仍詣春塘臺。降輿升座。考官判府事洪樂性。兵曹判書李𡊠。行副司直李敬懋。參考官行副司直趙尙鎭。行副護軍李潤慶。修撰林濟遠。訓鍊院副正閔百履。分所試官領敦寧金熤。知中樞府事具善復。行副司直徐有大。參考官兵曹參議洪明浩。前牧使許炅。兵曹正郞李東稷。宣傳官鄭㵙。以黑團領。入就位行四拜禮後入侍。樂性等進前曰。日涼稍緊。伏未審。聖體。若何。上曰。一樣矣。上曰。今番殿試擧子都數幾何。𡊠曰。赴擧員數爲二百六十。直赴員數爲二十五矣。上曰。設六貫革擧子畢射後。就講于考官前。可也。又下敎曰。京外武士。慮有雜亂之弊。禁諠郞廳。申飭。可也。上命崇祜書傳敎曰。輔國重臣。擬望副試。其例絶罕。間雖有之。或因特敎。或因微稟。昨日分所試官望筒。訓將亦爲渾擬。該房承旨推考。文試試官受點後。皆於殿門內公廨直宿。亦是不易之例。而昨日則無一人直宿殿內公廨云。此亦政院不能。申飭之致。試所承旨。亦爲從重推考。上命興鎭書榻敎曰。別雲劍及兵曹摠府堂上侍衛竝罷職。又命書榻敎曰。文試所進去兵曹堂上許遞。與參判參議未差之代。前望單子入之。待下批牌招。先侍衛後謝恩。又命書榻敎曰。差祭摠管許遞。與未差之代。前望單子入之。待下批牌招先侍衛後謝恩。又命書榻敎曰。禮曹判書前望單子入之。又命書榻敎曰。曹司五衛將。令該曹口傳差出。又命書傳敎曰。政官牌招開政。近來正卿乏人。判尹有闕之代。今日政。問于大臣加望。上乘輿還內。諸臣以次退出。
정조 7년
癸卯九月十八日申時。上御誠正閣。科次入侍時。讀券官領議政鄭存謙。禮曹判書徐有隣。禮曹參判趙時俊。對讀官副司直申大升。兵曹參議李致中。校理沈基泰。副司果李頤祥。同副承旨趙興鎭。假注書朴能源。記事官李崑秀尹行任。以次進伏訖。上命書傳敎曰。坐直承旨一員在文試所。一員在武試所。科次入侍。將無入侍之人。申退諸承旨竝許遞。前望單子入之。賤臣承命出捧入。上下敎曰。鄭昌順尹承烈李漢豐爲承旨。斯速出牌。仍命書傳敎曰。新除授承旨。皆在闕中。牌招推移入直。先入侍後謝恩。又命書榻敎曰。兵曹參議尹承烈。前望落點勿施。李致中許遞傳旨爻周。以時囚罪人韓大裕等口招。命書傳敎曰。韓大裕供中諸條。本罪之外。更添瞞告之律。前罪後犯。俱係不輕。雖從末勘。詐不以實。於渠準備。以此從重照律。南有寬雖非疏疏色。渠呈草記。成命之下。焉敢推托乎。怯於公事。反不若蔭官。如渠武弁。焉敢乃爾。照律嚴處。尹勉遠之自當現告。可賞不可罪。放送。金鳳顯則方帶兼史。混入現告。林濬浩鄭昌老。則俱非該掌。宜有分揀。竝放送。上曰。刑曹草供入之。又下敎曰。儒生試券催促入之。賤臣承命捧入。上命諸試官進前。考券訖。仍命試所承旨入待。命書傳敎曰。今番庭試取三人。仍命書等。坼榜訖。命書傳敎曰。入格儒生來待。次等試券中。有御批二張。一體來待事。分付。存謙曰。試券中末端。有不爲謄書者。事甚駭然。當該謄錄官拿處。何如。上曰。依爲之。出擧條上命書傳敎曰。新恩政事。當日爲之。仍命退。諸臣以次退出。
정조 7년
行都承旨鄭昌順坐。行左承旨李漢豐坐。右承旨安聖彬坐直。左副承旨徐龍輔坐。右副承旨趙興鎭坐。同副承旨尹承烈坐直。注書二員未差。假注書李儒修仕朴能源仕直。事變假注書沈銖仕。
정조 7년
以謄錄官典籍韓啓玉拿處傳旨。傳于趙興鎭曰。分揀。
정조 7년
尹承烈啓曰。明日次對。兩司無進參之員。除在外疏批未下外。未肅拜呈告人員。竝待開門牌招。何如。傳曰。允。
정조 7년
尹承烈啓曰。今此武科殿試時。轎子陪金世完。攔後別隊李光燁。親騎衛姜蓍周。鄕騎士朴希洧。別武士文赫龜李昌輝。親騎衛金贊白。別驍士尹龍大。駕後別抄李守默。內禁衛金應集。攔後別隊車繼得。別武士朴重彬。權武軍官安致範。標下軍裵得良金鼎大金昌郁文奉彬白尙奉郭大興。挾輦軍鄭弼順。兼內吹車雲萬。武藝別監昔敬源。親騎衛金尙泰趙亨彩楊漢鳳金潤河趙景信李德弘元宅鎭。選武朴仁默。錄名單子。無緣不呈。依例陳試之意。敢啓。傳曰。知道。
정조 7년
有政。吏批。行判書金鍾秀在外。參判未差。參議金憙進。右承旨安聖彬進。啓曰。判書金鍾秀在外。參判未差。小臣獨政未安。何以爲之。敢稟。傳曰。只出緊任。以金載人爲修撰。李亨逵爲刑曹參判。鄭昌聖爲知經筵。金爀爲江華經歷。柳匡天爲大同察訪。鄭東顯廣興守。尹衡喆爲司宰僉正。宋守淵爲工曹正郞。林性運爲濟用判官。尹星基爲北部都事。典牲主簿單韓商新。瓦署別提單金九剛。
정조 7년
兵批。判書李𡊠病。參判柳義養病。參議李致中病。參知趙尙鎭入直進。同副承旨趙興鎭進。副司直李亨逵單付。
정조 7년
趙興鎭。以摠戎廳言啓曰。依下敎。科場用情擧子金馹祥李遠等。各決棍三十度。居間勸成食主人金龍弼。衛將所軍士金尙起朴承集等。各決棍二十度。放送之意。敢啓。傳曰。知道。
정조 7년
趙興鎭。以義禁府言啓曰。黃海道監試初試試官平山府使兪漢寧。拿問定罪事傳旨啓下。而兼營將守令。差兼官拿來事。曾有先祖受敎矣。兪漢寧。以兼營將守令。時在任所。則當以差兼官拿來之意。仰請。而誤以交代後拿來草記蒙允。臣矇未覺得之失。惶恐待罪。兪漢寧則依定式。差兼官拿來。何如。傳曰。允。勿待罪。
정조 7년
尹承烈。以義禁府言啓曰。傳敎內韓大裕供中諸條。本罪之外。更添瞞告之律。前罪後犯。俱係不輕。雖從末勘。詐不以實。於渠準備。以此從重照律。南有寬雖非該色。渠呈草記。成命之下。焉敢推托乎。怯於公事。反不若蔭官。如渠武弁。焉敢乃爾。照律嚴處。尹勉遠之自當現告。可賞不可罪。放送。金鳳顯則方帶兼史。渾入現告。林濬浩鄭昌老。則俱非該掌。宜有分揀。竝放送事。命下矣。時囚罪人尹勉遠金鳳顯林濬浩鄭昌老等。竝卽放送。而韓大裕南有寬等段。傳敎內朝因本曹草記。有該郞廳拿處之命而已。今更鼓屢下。而所謂該郞輩。互相推諉。尙不現告。今日紀綱。雖曰掃地盡矣。寧有如許事體。此前所未聞之事。事之痛駭。孰甚於此。當該戶曹諸郞。竝令該府。卽爲拿囚嚴問。口招以聞。渠輩所犯。竄配猶輕。當待捧供嚴處罪。取考律文。則大明律上書奏事條有曰。若上書及奏事錯誤者。杖六十。對制上書。詐不以實條有曰。凡對制及奏事上書。詐不以實者。杖一百徒三年。制書有違條有曰。凡奉制書。有所施行。而違者杖一百。名例。有曰。二罪俱發。以重者論。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。韓大裕從重論以詐不以實律。杖一百收贖。告身盡行追奪。洪忠道鴻山縣宿鴻驛。徒三年定配。而以傳敎內辭意。俱罪目。依例發遣府羅將。押送配所。南有寬。以制書有違律。杖一百收贖。告身盡行追奪放送。何如。傳曰。允。如有功議。各減一等。
정조 7년
尹承烈。以義禁府言啓曰。韓大裕。杖一百收贖。告身盡行追奪。洪忠道鴻山縣宿鴻山驛。徒三年定配。南有寬。杖一百收贖。告身盡行追奪放送事。照律草記批旨內。如有功議。各減一等事。命下矣。韓大裕七代祖應寅。光國功臣云。功減一等。杖九十收贖。告身盡行追奪。徒二年半定配。南有寬七代祖截。平難功臣云。功減一等杖九十收贖。奪告身四等之意。敢啓。傳曰。知道。
정조 7년
癸卯九月十九日辰時。上御春塘臺。慶科庭試武科殿試入侍時。行都承旨鄭昌順。行右承旨李漢豐。左副承旨安聖彬。右副承旨趙興鎭。同副承旨尹承烈。假注書李儒修朴能源。記事官李崑秀尹行任。以次侍立。上曰。承旨前望單子入之。待下批牌招。先入侍後謝恩。出榻敎又下敎曰。承旨徐龍輔出牌。上曰。今日武科分三所爲之。試官催促出牌。敬懋曰。武擧中有一僞端者。何以爲之乎。上曰。令本道行關査實。如無僞端。則付諸後會試。可也。上曰。文科新恩人待令乎。入侍。可也。韓商新沈興永成德雨鄭東觀李宗烈。以次進奏姓名居住訖。退出。上曰。申履相任熻。如已待令。入侍。可也。履相進伏。上命讀試券訖。敎曰。爾之對策。能副予求助之意。甚可尙也。熻進伏。上命讀試券訖。敎曰。爾之對策中。及於衮闕。予欲擢拔。而諸試官之意不一。未免落榜。是可惜也。仍命退。上還內。諸臣以次退出。
정조 7년
癸卯九月十九日申時。上御誠正閣。右副承旨入侍時。右副承旨趙興鎭。假注書朴能源。記事官李崑秀尹行任。以次進伏訖。上命書傳敎曰。監試會試試官。明當擬入。而多在罷散中。無以排擬云。然則合有變通之道。卿宰侍從堂上堂下罷削人員。竝敍用。仍命退。諸臣以次退出。
정조 7년
行都承旨鄭昌順坐。行左承旨李漢豐坐直。右承旨安聖彬坐。左副承旨徐龍輔坐。右副承旨趙興鎭坐直。同副承旨尹承烈坐。注書二員未差。假注書李儒修仕朴能源仕直。事變假注書沈銖仕。
정조 7년
李漢豐啓曰。命召親納例也。而前右邊捕盜大將李昌運。謂有身病。使其從事官替納。事甚未安。依定式推考警責。何如。傳曰。允。
정조 7년
傳于李漢豐曰。大臣備局堂上引見。
정조 7년
趙興鎭啓曰。禁御兩營將官來言。今日本營軍兵。日次私習云矣。敢啓。傳曰。知道。
정조 7년
傳于李漢豐曰。右副承旨入侍。
정조 7년
以原春監司。杆城郡守金載華催促下送事狀啓。傳于趙興鎭曰。渠之親病。果難强令下送。直以改差之意草記。否則從速嚴飭下送後。草記。
정조 7년
傳于鄭昌順曰。今日下去守令入侍。
정조 7년
傳于鄭昌順曰。留待守令及備局有司堂上入侍。
정조 7년
吏曹口傳政事。仁陵君單李在協。
정조 7년
吏曹參判前望單子入之。趙時俊落點。
정조 7년
有政。吏批。判書金鍾秀在外。參判趙時俊進。參議金憙式暇。行都承旨鄭昌順進。啓曰。判書金鍾秀在外。參議金憙式暇。小臣獨政未安。何以爲之。敢稟。傳曰。仍爲之。以李太亨爲副修撰。徐浩修爲刑曹判書。沈豐之爲禮曹參判。李亨元爲刑曹參議。徐有隣洪良浩爲同義禁。李頤祥爲掌樂正。尹師國爲副使。姜彝正爲書狀。
정조 7년
以謝恩使望筒。傳于李漢豐曰。以他大臣中擬入。
정조 7년
再政。以洪樂性爲謝恩使。知義禁單徐有隣。
정조 7년
兵批。判書李𡊠病。參判柳義養病。參議李致中病。參知趙尙鎭。右承旨安聖彬進。副司直尹坊李鎭翼李在學李亨元林錫喆鄭存中任希曾單付。
정조 7년
兵曹。以李柱國爲右邊捕盜大將。
정조 7년
李漢豐啓曰。新除授右邊捕盜大將李柱國。卽爲牌招。傳授命召及大將牌傳令牌。何如。傳曰。允。
정조 7년
安聖彬。以內醫院意啓曰。駞酪粥自十月初一日。當爲封進。依前例擧行事。預爲分付司僕寺之意。敢啓。傳曰。知道。
정조 7년
趙興鎭。以弘文館言啓曰。校理金方行。疏批已下。卽爲牌招察任。何如。傳曰。允。
정조 7년
尹承烈。以弘文館言啓曰。新除授副修撰林道浩。時在京畿富平地。經筵入番事緊。請斯速乘馹上來事。下諭。答曰。依啓。
정조 7년
尹承烈。以弘文館言啓曰。本館下番闕直。事甚未安。新除授修撰鄭在信。卽爲牌招入直。何如。傳曰。允。
정조 7년
林錫喆。以吏曹言啓曰。赴擧守令及差使員上來守令。竝令今日內下送後。草記事。命下矣。赴擧守令昌寧縣監鄭東驥。新溪縣令鄭東元。永春縣監金在鎭。淳昌郡守金斗恒。纔已下去。忠州牧使李義綱。新昌縣監洪益烈。差使員守令信川郡守曺翬振。榮川郡守鄭來鼎。端川府使李漢棟。德川郡守沈默之。麟蹄縣監任焴。錦山郡守朴存源。尼城縣監沈禧。催促下送。而杆城郡守金載華。以其親病。姑不得下去云矣。敢啓。傳曰。知道。
정조 7년
林錫喆。以禮曹言啓曰。今此式年監試覆試一所。設場於本曹矣。上直郞廳。依例朝房直宿之意。敢啓。傳曰。知道。
정조 7년
林錫喆。以禮曹言啓曰。卽接元陵參奉所報。則本陵陵上莎草。初十日以後。別無他頉。而今十八日之雨。草色益復滋潤。遍有生意云矣。敢啓。傳曰。知道。
정조 7년
林錫喆。以禮曹言啓曰。今此癸卯式年監試覆試試官。今方磨鍊。而堂下無故可擬之人乏少。依近例以堂上官通融備擬以入。而其中時無職名人。令該曹口傳付軍職。何如。傳曰。允。
정조 7년
兵曹口傳政事。副司直李崇祜閔鍾顯沈豐之朴祐源吳大益。副司果權裕李度謙李尙度。竝單付。
정조 7년
徐龍輔。以承文院意啓曰。盛京禮部咨文二度出來。而一度則奉上諭咨也。以來頭使行。別伸謝悃之意。撰出回咨。一度則頒賞事知會咨也。以承准之意。撰出回咨。而依近例。竝令文任撰出。正書安寶後。定禁軍騎撥。下送于灣府。使之傳給鳳城將處。以爲轉致盛京之地。何如。傳曰。卽令文任撰出。下送灣府。以爲傳送之地。可也。
정조 7년
徐龍輔。以刑曹言啓曰。日前殿試攔入罪人金星五所援趙學順處。以星五供辭査問。則以爲。今此金星五。乃是素昧者。渠招中往來矣家之說及矣身謂渠參榜。而與之同入云者。實爲千萬虛謊云。故更與金星五。頭面究問。則星五招內。矣身所居卽順安。而本縣令之妹夫趙學善及其弟學順之名。曾前有所聞知矣。再昨日本曹推問時。詰問其率入之人。故矣身以喪性之致。無所指的。果以曾所知名。而今番參初試之趙學順指告矣。今見其面。實是平生初見。誣人之罪。無辭自服。而至柃攔入。則屢飢之餘。得飮酒杯。不知不覺之中。見儒生輩之赴擧。忽生觀光之心。直爲冒入而見捉。此外實無他隱情云。故反覆究問。一辭納供。觀其擧措。聽其言語。則決非常性之人。況與學順對質。初不識其面。而白地誣援之狀。明白無疑。如此怪駭虛妄之類。不可一刻置之於城闉之內。押送本道。令道臣嚴刑勘處。趙學順別無更問之端。放送。何如。傳曰。允。
정조 7년
李漢豐。以刑曹言啓曰。卽接禮曹移文。則洪忠道保寧屬水軍罪人愼𠇺。今四月增廣監試覆試時。以代述罪。水軍充定。而今番庭試初試入格的實。依例啓稟施行云矣。洪忠道保寧屬水軍罪人愼𠇺。依定式免役事。分付該道道臣。何如。傳曰。允。
정조 7년
執義洪文泳。司諫兪彦脩。掌令洪宗藎。持平李泰永洪秉益。獻納申致權。校理沈基泰啓曰。請默置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 7년
執義洪文泳。掌令洪宗藎。持平李泰永洪秉益。司諫兪彦脩。獻納申致權啓曰。請彦衡養遠獻遠。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。夬正王法。答兩司曰。不允。
정조 7년
執義洪文泳。掌令洪宗藎。持平李泰永洪秉益啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。請行副司直申尙權。亟施屛裔之典。新除授掌令安鼎大。時在京畿楊州地。請斯速乘馹上來事。下諭。答府曰。不允。第四件第五件第十件事。亟停勿煩。下諭事。依啓。
정조 7년
司諫兪彦脩。獻納申致權啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥藉之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人樂彬。亟令王府。設鞫嚴問。施以當律。請義翊更令王府。設鞫嚴問。期於得情。夬正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事第五件事。亟停勿煩。措辭見上。
정조 7년
癸卯九月二十日申時。上御誠正閣。右副承旨備局有司堂上下去守令入侍時。右副承旨趙興鎭。假注書朴能源。記事官李崑秀尹行任。禮曹判書徐有隣。行副司直徐浩修。禮曹參判趙時俊。忠州牧使李義綱。杆城郡守金載華。新昌縣監洪益烈。信川郡守曺翬振。榮川郡守鄭來鼎。端川郡守李漢棟。德川郡守沈默之。獜蹄縣監任焴。錦山郡守朴存源。尼城縣監沈禧。以次進伏訖。上曰。守令次次進前。李義綱進奏職姓名訖。金載華進伏。上問職姓名後。下敎曰。何日當還乎。載華曰。賤疾適苦。姑未定下去日字矣。上曰。待病少愈。卽卽還任。如難强赴。呈遞。可也。洪益烈進奏職姓名訖。上曰。新昌年事。何如。益烈曰。晩移乾播處外。稍得免凶矣。上曰。洪忠道內何處稍免歉荒乎。益烈曰。臣所涖邑。稍勝於旁郡矣。上曰。沿路民情。能不遑乎。益烈曰。沿路所見。擧皆遑急矣。上曰。斯速下去。可也。曺翬振進奏職姓名訖。上曰。此守令治績。果何如。有隣曰。臣曾見彼在咸悅任所時事。頗著治績矣。上曰。斯速下去可也。鄭來鼎進奏職姓名訖。上曰。榮川年事。何如。來鼎曰。本郡北面。是山底水甚冷。故尤爲失稔。十四面中八面稍勝。其餘則不免歉荒矣。上曰。本郡市直如何。來鼎曰。米石價爲六兩餘矣。上曰。執災處多乎。來鼎曰。若除種役。則可免執災之患矣。上曰。須斯速下去也。李漢棟進奏職姓名訖。上曰。端川年事。如何。漢棟曰。本郡水災甚慘。不免歉荒矣。上曰。可以設賑乎。漢棟曰。以年事觀之。不可無賙賑之政矣。上曰。爾須竭力救濟也。漢棟曰。當以誠心奉公矣。上曰。待城門開。卽速下去也。沈默之進奏職姓名訖。上曰。德川年事。如何。默之曰。年事則今年爲稍豐矣。上曰。市直如何。默之曰。小米一石價。爲五兩餘矣。任焴進奏職姓名訖。上曰。獜蹄是殘邑。今年能免災乎。焴曰。本邑五面。俱歉不免災邑矣。上曰。本邑民戶幾何。焴曰。民戶爲一千二百餘戶矣。上曰。旣不免災。則可以設賑乎。焴曰。姑觀來頭。可議設賑矣。上曰。爾之初仕。在何年乎。焴曰。臣之入仕。在戊戌正月矣。上曰。此人所對。極精明。未知治績之何如。而觀其爲人。足任字牧之責矣。有隣曰。誠如聖敎矣。上曰。須速往善爲之。朴存源進奏職姓名訖。上曰。錦山年事。如何。存源曰。本郡年事。頗得免凶矣。上曰。勝於隣近諸邑乎。存源曰。錦山茂朱。俱是近峽之邑。故稍免被災矣。有隣曰。觀其容止言辭。足能善治矣。沈禧進奏職姓名訖。上曰。尼城年事。如何。禧曰。本邑十一面中。尤甚爲四面。稍實爲三面。而稍實面。不無尤甚處。尤甚面。亦有稍實處。而大抵稍勝於昨年矣。上曰。如爾之言。果何以執災乎。禧曰。此則躬自摘奸。察其虛實。使無弄奸之弊矣。上曰。本邑則果免雹災乎。禧曰。雹災則無之。而晩移甚多。水根不足。故未移處亦夥然矣。上曰。未移處則果爲代播。而以何穀爲代乎。禧曰。以豆太代播。而此亦不免失稔矣。上曰。此亦入於災中乎。禧曰。亦入於執災之中矣。上曰。須斯速下去也。仍命諸守令先退。上下敎曰。有司堂上進前。有隣浩修時俊進伏。上曰。諸大臣之意見。果何如。時俊曰。諸大臣之意。皆以爲謝恩。則旣是一樣。且節使兼謝恩。自有前例。今則冬至節使之行。亦不甚遠。僉議則兼行謝恩。無妨云。而判府事鄭弘淳。則以爲。兼行無甚別異。不可無別使之治送云。領敦寧金熤。則身病方重。不能獻議云矣。有隣曰。鄭判府事無甚別異之論。儘有意見矣。時俊曰。丙申冊封謝恩使行時。前後發行之期。不過數日差遲矣。上曰。十月間治送別使。何如。時俊曰。如送別使。則不必遲延矣。上曰。度支所入幾何。有隣曰。度支擧行。自有定例。與節使行所入。似不大相懸絶矣。上曰。咨文亦用待異之例。行具亦爲催促以備。趁卽入送。如何。有隣曰。特賜御詩。此是曠絶之恩。待先來來到後。可以議定矣。上曰。使臣望筒。卽爲擬入。上命興鎭書傳敎曰。今聞改修都監儀軌堂上言。以郞廳韓大裕之被罪。儀軌役事。無主管之人。且渠本事。以除本司之故。本曹元不供職云。然則渠之爰辭。何不直陳事狀乎。仍而勘罪。殊欠核實。定配分揀。本律以公罪勘放。又命書傳敎曰。詞訟劇地。曠務可悶。試所進去刑曹判書。在外參議。竝許遞。以在京無故人擇差。以大司諫尹塾上疏。命書傳敎曰。言與事之如何。姑捨是。以一臺臣。無得直勘大臣某律。兩朝禁令至嚴且截。金石之典。昭載王府。曾以此申熤徐郁脩。有勘罪之擧。況死後追奪。卽生前一律。至於追律二字。下語尤有重於追奪。似此極律。一臺臣容易句斷。實有開荊棘之慮焉。以此以彼。不可以言官曲恕。依前處分捧傳旨。政院無一字啓辭。無一言微稟。循例捧入。從此法禁。其將歸之弁髦乎。捧納承旨遞差。有隣曰。卽接獻陵陵官所報。則火巢內熊患。與宣靖陵一般云。分付三軍門。使之趁卽獵捉。而此後各陵寢火巢內。如有熊患。依日前下敎。待臣曹移關。從便獵捉之意。一體分付。何如。上曰。依他陵寢例。砲手量宜間間發送。可也。仍命退。諸臣以次退出。
정조 7년
行都承旨鄭昌順坐。行左承旨朴祐源坐。右承旨安聖彬坐。左副承旨徐龍輔坐直。右副承旨趙興鎭坐直。同副承旨尹承烈坐。注書二員未差。假注書李儒修仕朴能源仕直。事變假注書沈銖仕。
정조 7년
趙興鎭啓曰。明日大殿誕日相値。視事。頉稟。傳曰。知道。
정조 7년
趙興鎭啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 7년
傳于趙興鎭曰。承旨與閣臣入侍。
정조 7년
傳于安聖彬曰。都承旨與輪對官入侍。
정조 7년
以原春監司罪人李云伊到配啓本。傳于趙興鎭曰。放送事。回諭。
정조 7년
以正言李思祚牌不進罷職傳旨。傳于徐龍輔曰。只推。
정조 7년
以修撰鄭在信牌不進罷職傳旨。傳于趙興鎭曰。只推。
정조 7년
朴祐源。以兵曹言啓曰。本曹佐郞趙濟魯。身病猝重。屢度呈狀乞遞。宿衛重地。不可久曠。今姑改差。何如。傳曰。允。
정조 7년
兵曹口傳政事。副司果趙濟魯。
정조 7년
朴祐源。以兵曹言啓曰。敦化正門下層門樓廳板所付攀子傾仄將頹處及西挾門攀子頹落處。修改吉日推擇。則今九月二十一日爲吉云。以此日始役修改。何如。傳曰。允。
정조 7년
徐龍輔。以禁衛營言啓曰。本營捉熊砲手等處。依捉虎例。參量施賞之意。敢啓。傳曰。知道。
정조 7년
徐龍輔。以監試覆試一所言啓曰。雨意霏微。儒生將有狼狽之慮。雨具不得不許入之意。敢啓。傳曰。知道。
정조 7년
徐龍輔。以監試覆試二所言啓曰。今日雨勢方作。儒生等雨具許入。而或有不足之慮。各軍門油遮日。依近例使之輸送之意。敢啓。傳曰。知道。
정조 7년
徐龍輔。以戶曹言啓曰。曾因慶尙監司李秉模奴婢査括狀啓。旣有生産之加括。則豈無老故之除頉。不言除頉。只言加括之由。自本曹査問草記事。命下矣。自臣曹發關査問。則回移內續案文書。自是六年一次修正者。而加括除頉。難以一時竝行。故生産則先爲括付。老故則鱗次査頉。各隨了當先後封啓者。乃是從前已行之例。今年依此擧行後。加括之數。先爲登聞。除頉之數。追後修啓。而加括雜頉。成冊修正上送。以爲憑考之地云矣。自臣曹前後文書。更加査准。則丁酉式以後。六年之內。生産加括。爲七千九百九十三口。老故雜頉。爲八千三百六十五口。取其加括。比諸雜頉。則老故減縮。爲三百七十二口。而壯丁則隨頉隨充。旣準比摠。故納布之數。元無加減以此推之。則加括除頉之別。無相懸可知。而大抵當初狀啓中。加括雜頉。不爲竝擧登聞。致有此査問草記之命。此雖從前流來謬例。奏御文字。殊欠消詳該道臣推考警責。此後則査括狀聞時。老故雜頉。一體修改之意。分付。何如。傳曰。允。
정조 7년
趙興鎭。以監試覆試一所言啓曰。今番會試一所初場應赴者。爲四百七十五人。而取考講記。應講者至於五百三人之多。故査櫛榜目。嚴加察飭。則入門之際。雖無額外加入之數。而入場後代入現捉。乃爲五人。事之驚駭。莫此爲甚。代入者移送刑曹。使之査出其借入人。一體照勘。以爲嚴科場杜後弊之地。而當初數外考講。若是夥多。極爲駭然。當該一所學禮講四館所官員。令攸司拿問處之。下吏輩幻弄之罪。不可不嚴懲。亦令該曹依律重繩。何如。傳曰。允。
정조 7년
趙興鎭。以義禁府言啓曰。因刑曹啓辭。代射罪人徐範修。係是出身。令義禁府行事。允下矣。徐範修今方待命。卽爲拿囚之意。敢啓。傳曰。知道。
정조 7년
趙興鎭。以義禁府言啓曰。因校理沈基泰所啓。金海柱罪名蕩滌事。擧條啓下。而金海柱前任慶尙左水使時。以賑倉穀四十石。色吏反作。不能覺察罪。杖九十收贖。奪告身四等放送矣。奪告身蕩滌之意。分付兵曹。何如。傳曰。允。
정조 7년
尹承烈。以刑曹言啓曰。今番庭試初試時。黃海道瑞興擧子李世玉。以本縣出身崔道彬代射。原春道原州擧子辛福三。以京居人金尙得代射。平安道安州擧子林仁坤。以本州人韓世圭代射。而自兵曹捉送。日昨殿試時。鳳山擧子吳宗西。以平壤人金龍河代射。瑞興擧子元應常。以本縣出身徐範修代射。永柔擧子金海談。以本縣人韓錫泰代射。亦自兵曹執促以送。黃州擧子林亨齊趙得性朴命說。安岳擧子元應樞。平壤擧子咸有一咸迪一張和國。成川擧子李正林。京畿高陽擧子薛貴興。變幻名字。潛掛兩單。自試所執捉以送。故嚴加究問。則所犯罪狀。俱已箇箇自服矣。當此科場嚴飭之時。幻弄作奸。若是狼藉。究厥情狀。萬萬痛駭。依律嚴勘。斷不可已。取考律文。則大典借射者。杖一百。身充水軍。先朝受敎內。代射者邊遠充軍。續大典職役姓名不以實書者。杖一百徒三年。一處疊單者。邊遠充軍。名例云二罪俱發。以重者論。借射罪人李世玉辛福三林仁坤吳宗西元應常金海談等。依法典杖一百後。令兵曹身充水軍。代射罪人出身崔道彬。以令該府擧行事。已爲草記移送。而其餘代射罪人金尙得韓世圭金龍河韓錫泰等。依受敎邊遠充軍。疊單罪人林亨齊趙得性朴命說元應樞咸有一咸迪一張和國李正林薛貴興等。亦依法文。從重論。竝邊遠充軍。而金尙得平安道碧潼郡。韓世圭慶尙道延日縣。金龍河寧海府。韓錫泰興海郡。林亨齊楚山府。趙得性江界府。朴命說朔州府。元應樞昌城府。咸有一熊川縣。咸迪一河東府。張和國泗川縣。李正林昌原府。薛貴興渭原郡。各定配所。卽爲押送。代射罪人徐範修。係是出身。令義禁府擧行。何如。傳曰。允。
정조 7년
尹承烈。以義禁府言啓曰。韓大裕定配分揀。本律以公罪勘放事。命下矣。洪忠道鴻山縣宿鴻驛。徒二年半定配。罪人韓大裕。杖九十徒二年半定配。以公罪收贖。而已爲發配。放送事。分付該道道臣之意。敢啓。傳曰。知道。
정조 7년
執義洪文泳。司諫兪彦脩。掌令洪宗藎。持平李泰永洪秉益。獻納申致權。校理沈基泰。副修撰林道浩李太亨啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。夬正王法。請物故罪人德相。亟施孥籍之典。答三司曰。不允。